Document ID: 31994R3098

A Bizottság 3098/94/EK rendelete
(1994. december 19.)
az egyes szeszes italok formájában exportált gabonafélékre vonatkozó kiigazított visszatérítések rögzítése és odaítélése tekintetében az 1766/92/EGK tanácsi rendelet alkalmazása egyes részletes szabályainak megállapításáról szóló 2825/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1866/94/EK rendelettel [1] módosított, a gabonafélék piacának közös szervezéséről szóló 1992. június 30-i 1766/92/EGK tanácsi rendeletre [2] és különösen annak 13. cikkének (5) bekezdésére,
mivel az egyes piacok jogosultságaival kapcsolatos változások hatálybalépésekor rendelkezni kell a 2825/93/EK bizottsági rendelet [3] 4. cikkében említett együttható kiigazítását lehetővé tevő eljárásról, amennyiben az egyes harmadik országokba irányuló kivitel esetén a visszatérítéseket eltörlik vagy azokat újból bevezetik az említett piacokon létrejött helyzet vagy az országokkal történt megállapodás eredményeként; mivel az említett rendelet 7. cikke olyan eljárásról rendelkezik, amely figyelembe veszi a kiigazítást, azonban csak attól az évtől kezdődően, amikor a változás hatályba lép; mivel ezért az említett rendelkezéseket és egyes egyéb rendelkezéseket módosítani kell annak érdekében, hogy a tagállamok illetékes testületei figyelemmel kísérhessék az eljárást, és hogy a tagállamok közleményeit módosítani lehessen;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2825/93/EGK rendelet szövege a következőképpen módosul:
1. A 7. cikk (2) bekezdésének helyébe a következő szöveg lép:
"(2) Amennyiben a visszatérítést az (1) bekezdésnek megfelelően eltörlik, vagy azt újból bevezetik, és amennyiben valamely csatlakozási szerződés vagy harmadik országgal kötött megállapodás értelmében egyes piacok az export-visszatérítésre jogosulatlanná válnak, a 4. cikk (1) bekezdésében említett együtthatót ki kell igazítani. A kiigazításnak adott esetben számításba kell vennie az azon piacokra exportált mennyiségeknek az együttható kiszámítására alkalmazott teljes exportált mennyiségből való kizárását, illetve abba való belefoglalását, amelyek tekintetében a visszatérítést eltörölték vagy újból bevezették. A kiigazított együtthatót az érintett piacok jogosultságában bekövetkező változást követő lepárlás pénzügyi időszakának első napjától kezdődően kell alkalmazni."
2. A 12. cikk az alábbi (4) bekezdéssel egészül ki:
"(4) Amennyiben az együtthatót a 7. cikk (2) bekezdésének megfelelően igazították ki, a kiigazított együttható alkalmazásának időpontjától tévesen kifizetett visszatérítéseket a kedvezményezetteknek vissza kell fizetniük."
3. A 18. cikk az alábbi (4) bekezdéssel egészül ki:
"(4) A Bizottság kérelmére az adott tagállam szintén köteles mindazon tájékoztatást megadni, amely a 7. cikk (2) bekezdésében említett együttható kiigazításához szükséges."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet egészében kötelező és közvetlenül alkalmazandó valamennyi tagállamban.
Kelt Brüsszelben, 1994. december 19-én.

Labels: 3
17
5
6